Illum, l-UE u l-Ukrajna nedew sħubija strateġika dwar il-materja prima, bil-għan li tinkiseb integrazzjoni aktar mill-qrib tal-materja prima u l-ktajjen tal-valur tal-batteriji. Il-Viċi President Maroš Šefčovič u l-Prim Ministru tal-Ukrajna Denys Shmyhal iffirmaw Memorandum ta' Qbil li jirfed is-sħubija matul il-Konferenza ta' Livell Għoli ddedikata għal dan. Is-sħubija strateġika mal-Ukrajna se tinkludi attivitajiet tul il-katina tal-valur kollha kemm tal-materja prima kritika primarja kif ukoll dik sekondarja u tal-batteriji, u f'konformità mal-objettivi tal-Pjan ta' Azzjoni tal-UE dwar il-Materja Prima Kritika, din se tgħin biex tiddiversifika, issaħħaħ u tiżgura l-provvista taż-żewġ naħat ta' materja prima kritika, essenzjali għall-kisba tat-tranżizzjonijiet ekoloġiċi u diġitali. Is-sħubija se tkun deċiżiva wkoll biex tikkonserva l-kompetittività globali u tiżviluppa r-reżiljenza tal-industrija tal-UE u tal-Ukraina. L-iffirmar tal-lum jikkostitwixxi l-ewwel riżultat tanġibbli fil-kuntest tal-kooperazzjoni msaħħa bejn l-Unjoni Ewropea u l-Ukrajna fl-oqsma tal-Patt Ekoloġiku Ewropew u l-Istrateġija Industrijali. Huwa konsegwenza tal-impenn u l-interess reċiproku espressi fis-7 laqgħa tal-Kunsill ta' Assoċjazzjoni bejn l-UE u l-Ukrajna fit-11 ta' Frar 2011. B'mod aktar speċifiku, is-Sħubija strateġika ffirmata llum se jkollha l-għan li tiżviluppa tliet oqsma ewlenin ta' ħidma, kif definit fil-Memorandum ta' Qbil. Barra minn hekk, l-UE u l-Ukrajna approvaw l-ewwel pjan direzzjonali, li huwa sett ta' attivitajiet konkreti u proġetti konġunti biex javvanzaw is-sħubija strateġika fil-perjodu 2021–2022. B'mod speċifiku, dan se jgħin biex: L-UE u l-Ministeru tal-Ekoloġija u r-Riżorsi Naturali varaw ukoll kooperazzjoni dwar l-appoġġ għall-assistenza teknika tal-UE fil-qafas tas-sħubija strateġika. L-UE żiedet il-programm ta' assistenza teknika tagħha tal-2021 għall-gvern u l-kumpaniji tal-Ukrajna b'EUR 750,000. Appoġġ ta' assistenza sostanzjali ulterjuri għall-bini ta' kapaċità, taħriġ u studji huwa previst mill-2022. Il-banek Ewropej, jiġifieri l-BEI u l-BERŻ, se jimmobilizzaw ukoll strumenti finanzjarji u ta' investiment biex jappoġġaw azzjonijiet konkreti skont il-Memorandum ta' Qbil u l-Pjan Direzzjonali. Is-sħubija strateġika tal-lum issawret taħt il-qafas eżistenti tad-Djalogu Industrijali ta' Livell Għoli bejn l-UE u l-Ukrajna — il-Grupp ta' Ħidma dwar il-Materja Prima. Din l-istruttura ta' kollaborazzjoni se tintuża wkoll għall-monitoraġġ u d-diskussjoni tal-kwistjonijiet ta' rilevanza għall-implimentazzjoni tal-pjan direzzjonali. Laqgħa ta' livell għoli regolari biennali, fil-livell ministerjali, se tieħu kont tas-sħubija strateġika, tiddiskuti kollaborazzjonijiet ġodda possibbli u tapprova pjanijiet direzzjonali futuri. Il-Viċi President Maroš Šefčovič, li hu responsabbli għar-Relazzjonijiet Interistituzzjonali u t-Tbassir qal: “Inħossni onorat li nvara, f'isem l-UE, din is-sħubija strateġika dwar il-materja prima u l-batteriji mal-Ukrajna. Dan il-kapitolu l-ġdid fil-kooperazzjoni bejn l-UE u l-Ukrajna mhux biss se jsaħħaħ ir-rabta politika tagħna, iżda se jġib ukoll firxa wiesgħa ta' opportunitajiet għall-industrija tal-UE u tal-Ukrajna — u fl-aħħar mill-aħħar se jgħin biex jinħolqu u jiġu ppreservati l-impjiegi lokali f'oqsma orjentati lejn il-futur, intrinsikament marbuta mat-tranżizzjonijiet ekoloġiċi u diġitali li għaddejjin bħalissa.” Il-Kummissarju Thierry Breton, li hu responsabbli għas-Suq Intern, qal: “Bi pjaċir nara li l-Pjan ta' Azzjoni tal-Kummissjoni dwar il-Materja Prima Kritika qed jiġi mmaterjalizzat. Din is-sħubija se tikkontribwixxi għad-diversifikazzjoni tal-provvista tal-UE tal-materja prima u tindirizza wħud mid-dipendenzi strateġiċi identifikati fl-Istrateġija aġġornata tal-Politika tal-Industrija. Il-potenzjal għoli tar-riżervi kritiċi tal-materja prima fl-Ukrajna, flimkien mal-ħtieġa għall-immodernizzar tal-industrija estrattiva tagħha mibnija fuq it-titjib tal-qafas ġuridiku u amministrattiv għall-investituri u l-viċinanza ġeografika, jirrappreżentaw bażi solida għas-sħubija ta' benefiċċju reċiproku.” Il-Kummissarju Olivér Várhelyi, li hu responsabbli għall-Viċinat u t-Tkabbir qal: “Is-sħubija strateġika dwar il-materja prima u l-batteriji se tippermettilna nsaħħu r-rabtiet ekonomiċi kif varat skont il-Ftehim ta' Assoċjazzjoni bejn l-UE u l-Ukrajna, inkluża ż-Żona ta' Kummerċ Ħieles Approfondita u Komprensiva (DCFTA). Dan se jikkontribwixxi biex l-ekonomija tkun aktar reżiljenti — għan ewlieni tal-Pjan Ekonomiku u ta' Investiment għas-Sħubija tal-Lvant li ġie adottat reċentement, li fl-implimentazzjoni tiegħu l-Ukrajna ser ikollha rwol importanti.” Għall-Ewropa, dan diġà jirrappreżenta t-tieni sħubija dwar il-materja prima li ġie ffirmat qbil dwarha reċentement, wara s-sħubija mal-Kanada ffirmata fil-15 ta' Ġunju 2021. F'Settembru 2020, il-Kummissjoni ppubblikat Pjan ta' Azzjoni dwar il-Materja Prima Kritika biex tindirizza l-isfidi attwali u futuri, u tipproponi azzjonijiet biex titnaqqas id-dipendenza tal-Ewropa fuq pajjiżi terzi. Biex tagħmel dan, tipproponi d-diversifikazzjoni tal-provvista kemm minn sorsi primarji kif ukoll minn sorsi sekondarji, li ttejjeb l-effiċjenza tar-riżorsi u ċ-ċirkolarità filwaqt li tippromwovi sorsi responsabbli minn madwar id-dinja. Il-Pjan ta' Azzjoni jimmira li jrawwem it-tranżizzjoni tal-Ewropa lejn ekonomija ekoloġika u diġitali, u fl-istess ħin, se jsaħħaħ ir-reżiljenza u l-awtonomija strateġika miftuħa tal-Ewropa f'teknoloġiji ewlenin meħtieġa għal tali tranżizzjoni. Bl-istess mod, il-Kummissjoni adottat Pjan ta' Azzjoni strateġiku għall-batteriji fl-2018, li jistabbilixxi qafas komprensiv ta' miżuri biex jiġu appoġġati s-segmenti kollha tal-katina tal-valur tal-batteriji, wara li ġiet varata l-Alleanza Ewropea tal-Batteriji stabbilita fl-2017. Is-sħubija Strateġika bejn l-UE u l-Ukrajna dwar il-materja prima u l-batteriji hija t-tieni sħubija strateġika varata mill-UE u ser tgħin biex jintlaħqu l-objettivi ewlenin tal-Pjan ta' Azzjoni dwar il-Materja Prima Kritika. Is-sħubija dwar il-materja prima u l-batteriji tibni wkoll fuq is-Sħubija Strateġika dwar l-Enerġija ffirmata mal-Ukrajna fl-2016, li kienet strumentali biex tressaq żewġ swieq tal-enerġija aktar qrib l-iżvilupp tal-infrastruttura u l-approssimazzjoni tal-oqfsa ġuridiċi. Diskors u kummenti għall-istampa mill-Viċi President Šefčovič Il-Pjan Direzzjonali tas-Sħubija Strateġika 2021–22 Il-Memorandum ta' Qbil Il-Pjan ta' Azzjoni dwar il-Materja Prima Aġġornament tal-Istrateġija Industrijali Kopertura mill-EbS tal-avveniment